มีฟันผุกรามล่างขวาค่ะ ปวดคาง ปวดตุ๊บๆกินยาฆ่าเชื้อกับยาแก้อักเสบ ดีขึ้นแต่ไม่หาย พอเลิกกินก็ปวด แต่จะปวดตอนนอนมาก ยังทำใจไปถอนไม่ได้เพราะกลัวฟันมาก แล้วก็จะมีการปวดอีกแบบนึงค่ะ ไม่รู้เกี่ยวกันมั้ย คือปวดฟันบนด้านขวาตรงโหนกแก้ม ปวดเพดานปาก ปวดจมูกข้างเดียว ร้าวไปขมับจนปวดขมับจี๊ดๆ คัดจมูก มีน้ำมูกแข็งๆในจมูก ก่อนหน้านี้เหมือนได้กลิ่นเหม็นในจมูก เลยไม่แน่ใจว่าปวดฟันล่างทำไมถึงปวดโหนกแก้มได้ บางทีตรงฟันผุไม่ปวด แต่ปวดจมูกกับโหนกแก้มเลย
สวัสดีค่ะ หากมีฟันผุ และมีอาการปวด แสดงว่าฟันผุลึกลงไปถึงชั้นโพรงประสาทฟัน ซึ่งนอกจากจะทำให้มีอาการปวดบริเวณฟันที่ผุแล้ว ยังส่งอาการปวดไปยังบริเวณรอบๆ ได้ นอกจากนี้ หากฟันผุจนถึงรากฟัน ก็อาจทำให้เกิดเป็นฝีหนองที่ปลายรากฟันได้ ซึ่งทำให้เนื้อเยื่อรอบๆ บวมอักเสบตามมา เกิดอาการปวดในบริเวณที่กว้างกว่าบริเวณจุดที่ฟันผุ รวมถึงอาจทำให้เนื้อเยื่อรอบๆ บวมได้อย่างไรก็ตาม หากฟันผูอยู่ที่ด้านล้าง ก็ไม่น่าทำให้มีอาการปวดที่โหนกแก้มและโพรงจมูก รวมถึงไม่น่าทำให้มีอาการคัดจมูก มีน้ำมูก หรือมีกลิ่นเหม็นในจมูกได้ โดยอาจเกิดจากสาเหตุอื่นๆ เช่น เป็นไซนัสอักเสบเรื้อรัง มีริดสีดวงจมูก มีก้อนเนื้องอกหรือมะเร็งในโพรงจมูกหรือโพรงอากาศข้างจมูก เป็นต้นแนะนำควรไปพบทันตแพทย์เพื่อรักษาฟันที่ผุอยู่ หากไม่รักษา ก็อาจสูญเสียฟันได้ในที่สุดค่ะ อีกทั้งยังต้องทนกับอาการปวด การอักเสบของเหงือกที่จะเกิดขึ้นเป็นๆ หายๆ ได้ บางรายอาจถึงขั้นติดเชื้อในกระแสเลือด มีไข้ขึ้น อ่อนเพลียได้ ดังนั้น จึงต้องลดความกลัวฟันลง และไปรักษานะคะ ในเบื้องต้น ก็ควรดูแลความสะอาดในช่องปาก ด้วยการแปรงฟันหรือบ้วนน้ำทุกครั้งหลังทานอาหาร ส่วนบริเวณที่ปวดมากและไม่สามารถแปรงฟันได้ ให้พยายามบ้วนปากด้วยน้ำเกลือบ่อยๆ ค่ะสำหรับอาการปวดโหนกแก้ม มีกลิ่นเหม็นในจมูก มีน้ำมูก ก็ควรไปพบแพทย์เฉพาะทางด้านหู-คอ-จมูก เพื่อตรวจหาสาเหตุและรักษาค่ะ